Stem vir jou gunstelingnuutskepping - Afrikaans.com
Vir tien dae in Maart verander die universiteitsdorp van Stellenbosch in die Wes-Kaapse wynlande in ’n warrelwind van energie en kreatiwiteit wanneer kunstenaars, gehore en die gemeenskap mekaar vind in ’n vreugdevolle viering van teater, musiek, kuns, dans, diskoers, films en poësie. Dit is ook tyd vir die jaarlikse WAT-nuutskeppingskompetisie saam met Monitor op RSG, die ATKV en die US Woordfees.
Afrikaans is lewend en dinamies met ’n skatkis woorde wat elke dag vergroot …
Vanaf Maandag, 4 Maart, word daar elke dag op Monitor vyf woorde gegee waarvoor luisteraars op RSG se webtuiste by rsg.co.za onder Kitspeiling kan stem. Daar is elke dag ‘n kontantprys van R500.00 geskenk deur die ATKV en Vrydag word die uiteindelike wenner aangekondig wat vier dae vir vier persone in ‘n ATKV-oord van die wenner se keuse wen.
Jy kan vandag stem vir die volgende:
Kalkoenseisoen (die tydperk voor die verkiesing wanneer politici skynbaar dink dat kiesers onder kalkoene uitgebroei is)
Booshonger (hangry – hungry and angry)
Ruimtebaron (ruimte-entrepreneur, individu wat ruimtereise onderneem)
Fopdop (alkoholvrye drankie)
Plekspykertjie (location pin op Google Maps)
Hoekom hierdie nuutskeppings?
Jy kan ŉ nuwe woord maak vir ŉ nuwe konsep waarvoor daar nog nie ŉ woord bestaan nie, iets soos hommeltuig, of jy kan ŉ nuwe woord maak vir iets wat nog nooit voorheen werklik benoem is nie, soos weggenoot vir ŉ eksman of eksvrou, of vonkelwater vir gebottelde water “met prik” soos die Nederlanders sê. Dit KAN, maar dit hoef nie ŉ Afrikaanse ekwivalent vir ŉ Engelse woord te wees nie. Dit HOEF ook nie te rym, of van die woepsie-wapsie-tipe te wees nie.
Op 7 Maart om 13:30 neem Tracey Lange die prystrekking vir die Sanlamprys van R25 000 by die Borg ‘n Woord-stalletjie, by die Adam Small Teater by die Woordfees, waar. Maak seker dat jy kwalifiseer vir hierdie rondte se prystrekking deur vroegtydig (weer) ‘n woord te borg of te koop. Besoek www.wat.co.za en klik op Borg ŉ Woord vir verdere inligting of stuur ŉ e-pos aan wat@sun.ac.za
Tracey Lange is die nuwe beskermvrou vir die WAT Borg ‘n Woord-projek. Klik hier